**Приложение № 4**

***„Индустриална зона Загоре“******АД***

Дружество е създадено през 2018 г., като резултат на партньорството между местния бизнес, Община Стара Загора и „Национална компания индустриални зони“ АД. Към м. март 2024 г. капиталът му е в размер на 11 693 902 лв., разпределен в 11 693 902 акции с номинална стойност 1 лв. всяка една, от които 6 835 606 бр. акции или 58,45 % са собственост на Община Стара Загора, а 4 858 296 бр. акции или 41.55 % - собственост на „Национална компания индустриални зони“ ЕАД.

„Индустриална зона Загоре“ АД разработва два етапа, разположени в съседство с квартал „Зора“, гр. Стара Загора и в близост до село Еленино, община Стара Загора.

***Индустриална зона „Загоре“*** – ***Етап 1***

Разположен на територия от 115 дка, находящи се в съседство на кв.  „Зора“ – гр. Стара Загора. Индустриалната зона е с подходяща локация, в близост до околовръстен път и бърз достъп до магистрала „Тракия“. Размерите на обособените имоти са малки и средни, поради което зоната е подходяща основно за малки и средни компании, развиващи производство и логистика.Инфраструктурата е напълно изградена. Всеки един от имотите е обезпечен с необходимата ВиК инфраструктура, ток, газ, оптика, подходяща пътна инфраструктура, включително паркинг за товарни автомобили.

В парка са привлечени проекти, свързани с леки производства, складова дейност и услуги. Общият размер на заявените инвестиции възлиза над 135 млн. лева, а заявените работни места над 1 153.

Предстои реализиране на останалите терени, а именно тяхната продажба и подпомагане реализацията на инвестиционните намерения.

***Индустриална зона „Загоре*** – ***Етап 2***

През 2021 г. „Индустриална зона Загоре“ АД, с подкрепата на „Национална компания индустриални зони“ ЕАД и община Стара Загора стартира разработване на Етап II – нови терени, находяща се в близост до село Еленино, община Стара Загора, отново с локация граничеща с околовръстен път и бърз достъп до АМ „Тракия“ и в близост до железопътна връзка. Общата площ на индустриалния парк е от около 423 639 декара и възможност за увеличаване на първоначалната площ.

За територията на Етап 2 е разработен ПУП, като са обособени 4 урегулирани поземлени имота, с по-голяма площ, като целта на този етап е именно привличане на по-големи, стратегически инвеститори. Реализирано е „Прединвестиционно проучване за развитие и модернизация на втори етап на Индустриална зона Загоре АД, свързано с необходимостта от изграждане на довеждаща инфраструктура за поземлени имоти 27214.30.17, 27214.33.1, 27214.33.7, 27214.33.8, 27214.33.50, 27214.33.37 и 27214.65.1 по КККР на с. Еленино, общ. Стара Загора“ на база на което е изготвен идеен проект за изграждане на довеждаща инфраструктура, който включва изграждане на питеен и промишлен водопровод, битова канализация, канална помпена станция, реконструкция на улица-локално платно, паркинг за леки и тежкотоварни автомобили със зарядни станции и др.

За единия от имотите е изготвен проект за вертикална планировка за подравняване на земни маси.

Терените са стратегически ситуирани на околовръстен път, с директна връзка с АМ Тракия и поради това интересът към тях е голям. Пример за което е сключеният през 2024 г. предварителен договор за терен от 126 933 кв. м. от водеща компания в производството на соларни панели и клетки, върху който ще бъде изграден нов завод за производство на соларни панели и клетки.

Стратегическа посока за развитие на „Индустриална зона Загоре“ АД  ще бъде подкрепата за възникващата зелена и кръгова икономика чрез реализиране на енергийно ефективни проекти за чиста енергия, зелен транспорт за запазване устойчивостта на природните ресурси и за икономика, базирана на знанието.

През 2024 г. се предвижда развитието и изграждането на втора фаза от „Индустриална зона Загоре“ АД, да продължи както следва :

* **Първи етап:** Проектиране. Етап на преобразуване на идеен в технически проект за изграждане на довеждаща инфраструктура: 1) довеждащата и отвеждащата ВиК инфраструктура, както и връзките за всяко УПИ и канализационни помпени станции; 2) реконструкция на път; 3) изграждане на паркинг за леки и тежкотоварни автомобили със зарядни станции.
* **Втори етап:** Строителство на довеждаща инфраструктура.
* **Трети етап:** Приобщаване на нови терени и смяна на тяхното предназначение.
* **Четвърти етап:** Продажба и/или отдаване под наем на имот или части от тях, подпомагане реализирането на заявените инвестиции.

Предвижда се преходът към неутрална по отношение на климата икономика в Стара Загора да засегне до 80% от работните места в минните и енергийните предприятия, базирани на въглища. Имайки в предвид многобройните външни, обслужващи тези предприятия, фирми, социалният ефект ще бъде допълнително разширен. „Индустриална зона Загоре” АД ще продължи да работи по следните основни направления: реализиране на активна маркетингова политика за привличане на чуждестранни и местни инвестиции в сектори с висока добавена стойност; осигуряване на работни места и спомагане за намаляване социалния ефект от прехода; управление на действащата индустриална зона и оптимизиране на нейните резултати; идентифициране и развитие на нови индустриални територии; изграждане на високотехнологични центрове.

Развитието на проекта за Индустриална зона в града е от ключово значение за устойчивото развитие на града, целта на „Индустриална зона Загоре“ АД е да допринесе за повишаване на стандарта на живот и благосъстоянието на жителите и да окаже благоприятно влияние върху бизнеса и създаването на нови работни места, работните места са ключовия фактор за привличане на инвестиции.